Zhang Xueliang
Zhang Xueliang, 3.6.1901-14.10.2001, kinesisk officer, søn af Zhang Zuolin. Zhang overtog faderens styrker i Manchuriet efter hans død i 1928. Han blev fordrevet fra Manchuriet af japanerne i 1931 og blev af Chiang Kai-shek beordret til at bekæmpe kommunisterne i NV-Kina. I stedet indgik han samarbejde med dem; han tog 1936 Chiang Kai-shek til fange ved Xi'an (se Xi'an (Xi'an-kuppet)) i forsøget på at skabe en fælles front mod Japan. Han fik derefter en hård fængselsstraf og var i husarrest i Taipei indtil 1961.